
МИНИСТЕРСТВО НА ОКОЛНАТА СРЕДА И ВОДИТЕ 

ОТНОСНО: Проект на Постановление на Министерския съвет за изменение и допълнение на нормативни актове на Министерски съвет


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
	На основание чл. 31, ал. 2 от Устройствения правилник на Министерския съвет и на неговата администрация (УПМСНА), предлагам за разглеждане проект на Постановление на Министерския съвет за изменение и допълнение на нормативни актове на Министерски съвет.
Проектът на Постановление, има за цел да измени и допълни следните подзаконови нормативни актове:
· Наредба за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в европейската схема за търговия с емисии;
· Наредба за реда и начина на администриране на националния регистър за търговия с квоти за емисии на парникови газове;
· Наредба за условията, реда и начина за изготвяне и верификация на докладите на операторите на инсталации и на операторите на въздухоплавателни средства.
С Постановлението се въвеждат нови и прецизирани разпоредби за дейностите по управление и контрол на емисиите на парникови газове за операторите на кораби, на автомобилния транспорт, сградния сектор и допълнителни сектори в Системата за търговия с емисии на парникови газове (СТЕ на ЕС), съгласно европейските разпоредби.
С проекта на акт се определят и методите за отчитане на несвързаните с CO2 въздействия на въздухоплаването.
С приемането на предложените изменения и допълнения ще се осигури възможност за компетентните органи да извършват проверка на докладите предоставени от операторите. С подаване на заявления за откриване на партиди в националния регистър, операторите на кораби, на автомобилния транспорт, сградния сектор и допълнителни сектори в обхвата на СТЕ на ЕС, ще имат възможност пълноценно да участват в Системата и да упражняват правата и задълженията си във връзка с нея. 
С измененията на посочените Наредби, ще се осигури осъществяването на основната цел на СТЕ на ЕС, а именно, чрез икономически методи да се подтикнат операторите на инсталации към предприемане на мерки за намаляване на емисиите на парникови газове. По този начин ще се осигури изпълнението на целта на ЕС от поне 55 % намаляване на емисиите на парникови газове в сравнение с 1990 г. и за постигане на климатична неутралност в Съюза до 2050 г.
[bookmark: _GoBack]Предложените изменения и допълнения имат регулаторен и технически характер, като с тях не се въвеждат нови политики, а се разширява и прецизира съществуващият режим на мониторинг, докладване и верификация, но не и извън този, вече заложен в Закона за ограничаване изменението на климата.
 По проекта на Постановление е извършена частична предварителна оценка на въздействието, която е съгласувана с дирекция „Модернизация на администрацията“ в администрацията на Министерски съвет.
С предложения проект на Постановление на Министерския съвет не се въвеждат разпоредби на актове на Европейския съюз, поради което не се налага да бъде изготвена справка за съответствие с правото на ЕС. 
Предложеният проект на Постановление не води до въздействие върху държавния бюджет, като е изготвена финансова обосновка по Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
Проектът на ПМС е съгласуван в съответствие с правилата на УПМСНА. Съгласно чл. 26, ал. 3 и 4 от Закона за нормативните актове и чл. 85 от УПМСНА, проектът на постановление, докладът и частичната предварителна оценка на въздействието са публикувани на интернет страницата на МОСВ и на Портала за обществени консултации за срок от 30 дни. Получените в законоустановения срок предложения и коментари са отразени в приложената справка.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, Ви предлагам предложеният проект на Постановление на Министерския съвет да бъде разгледан и приет на заседание на Министерския съвет. 

